b'\n_START_ARTICLE_\nIsi Trapido\n_START_PARAGRAPH_\nIsi Trapido (27. september 1921 Tartu \xe2\x80\x93 28. november 2003 Tallinn) oli eesti fotograaf ja korvpallur._NEWLINE_Ta l\xc3\xb5petas aastal 1941 Tartu Elektromehaanika Tehnikumi. _NEWLINE_Ta hakkas sportima Hugo Treffneri G\xc3\xbcmnaasiumis \xc3\xb5ppides, tema lemmikspordialaks oli korvpall. Teise maailmas\xc3\xb5ja ajal oli ta Eesti Laskurkorpuse korvpallimeeskonna kapten._NEWLINE_Ta on t\xc3\xb6\xc3\xb6tanud Eesti Raadio informatsiooniosakonnas, ning fotograafina ajalehtede Noorte H\xc3\xa4\xc3\xa4l, Spordileht (1958\xe2\x80\x931977), Kodumaa, Harju Elu ja Meremees toimetustes. Ta on teinud kaast\xc3\xb6\xc3\xb6d kodu- ja v\xc3\xa4lismaistele raamatukirjastustele ja ajakirjadele. Ta oli aastast 1958 Ajakirjanike Liidu liige, olles selle fotosektsiooni esimees._NEWLINE_Isi Trapido suri 28. novembril 2003 Tallinnas ja ta maeti 20. detsembril Metsakalmistule.\n_START_SECTION_\nIsiklikku\n_START_PARAGRAPH_\nTa oli aastast 1972 abielus kopsuarst Laine Trapidoga (neiuna Rettau), nende poeg Toomas Trapido on bioloog ja poliitik. Tema isa Susman Trapido m\xc3\xb5rvati 1941 holokausti k\xc3\xa4igus Tartus.'